Göncz-Tóth Szilvia

**MARADJ OTTHON!**

Egyfelvonásos „mono”dráma

ÉN (Zoé, pedagógus)

KÍRA (kis „ördög” Zoé bal vállán)

ANYA (kis „angyal” Zoé jobb vállán)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

1. *jelenet:*

*Helyszín: Általános Iskola – tanári*

KÍRA Sok szemtelen gyök kettő. Kikészít ez a nyolcadik bé osztály.

ÉN Szívemből szóltál testvér…

KÍRA mosolyog Néha úgy érzem, úgy bemosnék egyet néhány gyereknek.

ÉN Hát nem nagy öröm ének-zenét tanítani nekik, azt tuti.

KÍRA Ha innánk alkoholt, már tuti alkeszek lennénk…

ÉN Te figyi! Hallottál arról, hogy mi zajlik Kínában?

KÍRA Persze. Ne izgulj! Túl van hype - olva az egész…

ÉN Gondolod?

KÍRA Zoé! Ne parázz már. Nem lesz ebből semmi…

ÉN Tudod, milyen vagyok…

KÍRA Én már arra is gondoltam, hogy nem is jön rosszul ez a népességcsökkentés… Mármint gondolj csak bele miért pont Kína? Hogyan alakult ki egyáltalán ez a vírus? Mi van, ha laborban hozták létre?

ÉN Valahogy sejtettem, hogy téged az összeesküvés elméletek ragadnak meg ebből az egész sztoriból…

KÍRA Ismersz, véleményem szerint az emberiség megérett a pusztulásra… teljesen kizsigereljük a Földet. Olyan nincs világviszonylatban, hogy csak egy kapura játsszák a focit… Este? Színház?

ÉN Naná! Becsöngő hallatszik Na nee! Még pisilni se volt időm… Megnézi az órarendjét 7.b… remek… a másik kedvenc…

KÍRA Oké. Jöjjön a Zennn…e óra. kacsint és mutatja a meditáló pózt

1. jelenet:

Helyszín: Otthon

ÉN hazaér, bekapcsolja a tv-t, épp a Híradó megy Remek! Már megint!

ANYA Te vagy az kicsim?

ÉN Jajj, Anya ki lenne más?

ANYA 8. b vagy 7. b vagy mindkettő? mosolyog

ÉN Ennyire látszik?

ANYA Ha nem szeretnéd, nem csinálnád…

ÉN Ez a nagy szerencséjük.

ANYA Nagy baj van. Ugye tudod?

ÉN Beveszed ezt az egészet? A Híradóból folyton csak ez folyik: felnyársalták, kibelezték, megerőszakolták, kibökte a szemét egy ollóval miközben próbált kibontani egy konzervet… bemegy a konyhába

ANYA De nézd mennyi a halott! Gondolod, hogy ezt csak kitalálják?

ÉN Nem, ezt biztosan nem…

ANYA Ha egy járvány egyszer elindul, akkor végig fog söpörni az egész világon, hiszen elég egy ember, aki fertőzött és repülővel vagy busszal, vagy autóval közlekedik.

ÉN Viszont, ha tényleg ekkora a veszély, akkor már rég cselekedni kellett volna, lezárni a reptereket, a határokat. Szóval valószínűleg nem gondolják olyan veszélyesnek.

ANYA Vagy egy ideig ment a sunyulás, amikor észrevették, hogy ez több annál, amit kordába tudnak tartani, akkor már késő volt. A pestis járvány is így kezdődött… Gondolj csak Ken Follett: Az idők végezetiéig című könyvére.

ÉN A gyapjúvásárok idején, mikor sok ember összegyűlt, csak úgy ragasztották egymásra az emberek a kórt…

ANYA Holnap mindenképp bevásárolok. Jobb lesz bespájzolni, amíg lehet. Kérlek, írj egy listát!

ÉN Hol is kezdjem? 8 tonna hús, 4 tonna wc papír…

ANYA Kovács Zoé! Viselkedj!

ÉN Oké. Bocsi. Írom.

1. *jelenet*

*Helyszín: Tanári – tanórák után, szakkörre várva*

ÉN Hallottad? Az egyik gyerek nagypapája…

KÍRA Beteg volt… rákos…

ÉN És? Akkor már nem is kár érte?

KÍRA Hó-hó! Nem azt mondtam! Gyenge volt az immunrendszere egy influenza is simán elvitte volna…

ÉN Jajj! Ne gyere már ezzel, hogy az influenzában sokkal többen halnak meg…

KÍRA Pedig de… nézd meg a statisztikákat… azok általában nem hazudnak…

ÉN Akkor is. Most már itt van a közvetlen közelünkben. Hiszen a gyerek ide jár az egyik osztályba…

KÍRA Nyugi! Nem érintkezett a nagypapájával… meg a szülők se…

ÉN Állítólag! Eddig úgy gondoltam, hogy ez az egész egy elterelés a fontosabb politikai világesemények miatt…

KÍRA Még hogy csak én vagyok fogékony az összeesküvés elméletekre…

ÉN Most először ijedtem meg…

KÍRA Azt mondják, hogy csak az idősekre van hatással… Bennünk még van jó pár kilométer!

ÉN Oké. De hordozó lehet bárki. Akár mi is. Megfertőzhetjük a kollégáinkat.

KÍRA Ez mondjuk igaz… A pedagógus társadalom nem pont a fiatalságáról híres…

ÉN A nevelőtestületünk több mint fele nyugdíj előtt áll vagy már nyugdíjas… Ráadásul szerintem itt nem arról van szó, hogy csak az van veszélyben, aki bizonyos kor felett jár, hanem mindenki, akinek valamilyen okból gyenge az immunrendszere. A csecsemők, immunbetegek, magas vérnyomással küzdők, cukorbetegek, asztmásak és még sorolhatnám… és akinek rejtett betegsége van?

KÍRA Hozzak hányós zacskót?

ÉN Olyan dilis vagy…

KÍRA Ez tény… De igyekszem nem rémeket látni…

ÉN Kezdem azt hinni, hogy még jó, hogy bevásároltam…

KÍRA Az agyamat eldobom… mi ez az állandó rinyamalom?

ÉN Szerintem be kellene zárni az iskolákat, óvodákat! Hiszen a környező országokban már mind bezárták! Mire várnak még?

KÍRA Bármennyire is nehezemre esik ezt kimondani… de ne izgulj, be fogják… túl nagy a nyomás… De így mi lesz a rendezvényeiddel?

ÉN Gondolom, elmaradnak…

KÍRA Ne mááár! Hiszen annyit dolgoztál a gyerekekkel!

ÉN Ez van… talán nem marad el minden… talán csak egy hónap…

1. *jelenet*

*Otthon*

ANYA Rendkívüli bejelentés! Gyere! Kezdődik!

ÉN Nah, halljuk!

ANYA Szerintem bezárják a sulikat…

ÉN Ssss…

ÉN kicsivel később Bezárják… elhaló hangon

*pityegés hallatszik*

KÍRA Én megmondtam!

ÉN És ez most, hogy lesz? Oké, hogy mi elboldogulunk, de az idősebb kollégák?

KÍRA Ne izgulj! Valahogy megoldják! Vannak gyerekeik, majd ők segítenek nekik!

ÉN A gyerekeik nem velük laknak… hogy segítenek egy olyan kollégának, aki még a „gépet se tudja bekapcsolni”. Tudatátvitellel?

KÍRA Az, király lenne! Épp itt az ideje, hogy tovább képezzék magukat! A kényszer nagyúr!

ÉN És ha nem adottak a feltételek nekik otthon? Azért valljuk be a pedagógus fizetés…

KÍRA Nem is értem mire célzol… Csak nem fáj, hogy csak kórussal és zenekarral jutottunk el külföldre…

ÉN Legalább úgy eljutottunk…

KÍRA Szerintem egyébként a pedagógusok bejárhatnak a suliba, ha a kényszerűség úgy hozza…

ÉN Az aztán szuper megoldás… Cseberből vederbe… Azt gondolom nekünk is segíteni kell! Együtt kell ezt csinálni! Másképp nem fog menni!

KÍRA Nem tart ez sokáig, nyugi!

ÉN Hétfőn tuti lesz értekezlet! A legjobb lenne, ha online tartanánk…

KÍRA Álmodik a nyomor…

ÉN Egy profi pedagógus mindent megold. 100 Ft-ból is elmegy kirándulni 30 gyerekkel.

KÍRA Naná! Fő a kreativitás!

ÉN Egy vérből valók vagyunk te és én!

KÍRA Utolsó találka személyesen a kollégákkal? Ez nem hangzik túl jól…

ÉN Ez van! Szorítsd össze a fogaidat, mert ez így lesz egy darabig!

KÍRA Naaa! Ne károgjál banya!

1. *jelenet*

*Értekezlet után az iskola aulájában*

KÍRA Nah meg volt a fejtágító… mit szólsz?

ÉN Kb. én is ezeket gondoltam. Mármint hogy azokat a progikat használom, amiket bemutattak. Jó lenne kialakítani egy egységes felületet.

KÍRA No, igen, 11 osztályban tanítunk… közel 300 diákot… Ez azért kemény menet lesz.

ÉN Mindenkinek…

KÍRA Néhány agyatlan azt gondolja, hogy mi tanárok majd vakargatjuk otthon a seggünket…

ÉN Nah azt pont nem, legfeljebb a fejünket, hogy akkor naponta 70 házit, hogy fogunk javítani, visszajelezni, számon tartani, online anyagokat gyártani, magyarázni…?!

KÍRA Nah jó állj le… ez már előre megfeküdte a gyomrom…

ÉN És sokuknak még ott van a család is…

KÍRA Igen… Jó lenne néhány fejben kicsit tisztogatni és megértetni az ilyen „agyas” emberekkel, hogy a pedagógus nem egy ritka állatfaj… hanem ugyanúgy van családja, élete…

ÉN …és az életébe fogadott közel 300 gyereket… esetünkben…

KÍRA Nem vagyunk normálisak…

ÉN Hogy fogjuk motiválni azt a gyereket, aki még a személyes varázsunktól is csak pislákol az órákon?

KÍRA Az ének-zene tanítás egy misszió egy nem szakos intézményben…

ÉN Kodály forog a sírjában…

KÍRA Amíg vannak hívők, sosem hal el egészében a forradalom…

ÉN Ugyanakkor lehet ennek pozitív hozadéka is. Bővül az IKT kompetenciánk.

KÍRA Elmélyülésre fel!

ÉN Akkor holnaptól találka a cyber térben…

KÍRA Még visszatérek! Terminátoros hangon

1. *jelenet*

*Otthon (a gép előtt)*

ANYA Nah hogy megy?

ÉN Jajj Anya! Hagyjál! Még csak most kezdtem neki… Azért az durva, hogy legálisan kockulhatnak a gyerekek, ki tudja meddig… Kockásra fogom ülni a fenekem, mire vége lesz a napnak… a kérdés, hogy mi van akkor, ha egy gyerek nem jelentkezik… gondolom, osztályfőnöknek szólok… A számonkérést még hagyjuk. Egyelőre érjek el mindenkit. A felsős diákok még hagyján, de az alsósok? Mi lesz az első osztályosokkal, akik még épp, hogy megtanultak írni és olvasni?

ANYA Ebééééd!

ÉN Mi a f…! Még fél órát kérek!

KÍRA Helló! Banya! Hova tűnt el fél nap? Csak kapkodom a fejem…

ÉN Szintúgy… Ha nem követik az órarendet a gyerekek, vagy nem alakítanak ki valamilyen rendszert a szülők… ez az egész összeomlik…

KÍRA Talán most egy picit feljebb értékelődik a mi fajtánk…

ÉN A gyerek, szülő, pedagógus háromszög harmonikus működése most tényleg elengedhetetlen lesz…

KÍRA Minden egyes házi feladatot támadásnak fognak megélni a szülők, az tuti…

ÉN Sokkal lassabban kell haladni ez tiszta sor. Türelmesnek kell lenni, ez eddig is így volt. Viszont amit személyesen ki tudok sajtolni, azt most nem feltétlenül.

KÍRA Az önálló tanulásra nevelés most felpontozódik, anélkül most nem fog menni.

ÉN Oké. De alsó tagozaton önálló tanulásról még nem igazán beszélhetünk. Talán negyedikben. Ott már azért csírájában érződnie kellene. Mindenesetre a szülőknek, akiknek otthonról kell dolgozniuk és még a gyerek vagy akár gyerekek tanulási folyamatát is monitorozniuk kell…

KÍRA …nem egyszerű… de azért adódhatnak vicces helyzetek is.

ÉN Online óra közepén: Anyaaa! Kakilnom kell!

KÍRA Tanító néninek jelentem, a számítógépem beszart!

ÉN ☺ ☺ ☺

KÍRA Megyek. Majd még besz…

ÉN Like.

1. *jelenet*

*Otthon, még mindig…*

ANYA Te nem érzed azt, hogy sokkal többet dolgozunk, amióta itthon vagyunk?

ÉN Valahogy teljesen beszippant ez az online tér… folyamatosan azt érzem, hogy mindig mindenkinek visszajelzést kell küldenem, hogy észre vegyenek, hogy itt vagyok…

ANYA Pontosan. A munka közben hiába beszélek, mégis olyan egyedül érzem magam…

ÉN Hiányoznak az emberi reakciók. Mindig tudom, hogy egy – egy diák mit gondol az órámon, elég, ha ránézek… de most…

ANYA A társas magányosság szélén vagyunk…

ÉN Pistike, Katika neve mellett állandóan ott virít a sárga jelzés, hogy elfoglalt. Egyfolytában ütöm a billentyűzetet, amely sajátos ritmusban zeng. Viszont ez is a monotóniát erősíti, ami gátat szab a kreativitásnak, hiszen ha az embert nem érik ingerek, igen csak nehéz táplálékot adni a fantáziájának… És miért van ez?

ANYA A bezártság révén.

ÉN Vajon hiányzom a gyerekeknek? Vagy csak ők hiányoznak nekem?

ANYA Vannak, akiknek igen.

ÉN Biztos vannak, akik otthon pezsgőt bontottak… éljen… nem kell bámulnom Zoé néni fejét…

ANYA Nem szerethet mindenki…

ÉN Azért többek között arra jó ez az egész, hogy kicsit barátkozzunk önmagunkkal. Számot vessünk, hogy mi mindenért lehetünk hálásak, illetve mi az, amit elhibáztunk. Sokszor elgondolkodom ezen, hogy vajon csak én filozofálok ilyen kérdésekről? Aki nem rágja magát a múlton, az boldogabb ember a jelenben. De hogy fejlődhetünk, ha nem tanulunk az elhibázott lépéseinkből? Ahhoz, hogy tanulni tudjunk belőle igen is meg kell vizsgálnunk és visszatekintenünk. Azt mondják a felismerés fél siker. És építkezni csak az alapoktól lehet. Akkor mégis csak fontos a múltba tekintés.

ANYA Önvizsgálat mélyén…

ÉN Ez az! Hogy valamit felfedezz magadban, mélyre kell ásni. De odáig el is kell jutni valahogy. Ki csak a felszínt kapargatja, a megoldást odázza… Nah jó, megyek, visszatapadok a képernyőre, mert biztosan 100 értesítés vár rám.

ANYA Óránként azért állj fel 10 percre!

ÉN Igyekszem!

1. *jelenet*

*Otthon… még most is…*

ANYA Nő a halottak száma… a kétségbeesés rémít…

ÉN De a gyógyultaké is… pozitívnak és higgadtnak kell maradnunk… Az eszemmel tudom, de a szívem minden egyes alkalommal, amikor a híreket hallgatom, összeszorul. Folyamatos szorongás gyötör, hogy mikor kapok egy értesítést vagy telefont, hogy az egyik hozzám közel álló személyt vitték kórházba és válságos állapotban van. Hogy nyújthatsz vigaszt a távolból?

ANYA Néha annyira mélyen érzem magam… a bizonytalanság teljesen megbénít…

ÉN Valamilyen szinten távolságot kell tartanunk az eseményektől, mert be fogunk csavarodni… De mennyire célravezető, ha homokba dugom a fejem? Hiszen a probléma adott és valós. Akkor valamilyen szinten foglalkoznom kell vele. A lényeg talán abból ered, hogy milyen szinten…

ANYA Balsejtelem némít…

ÉN Napok óta fújom az orrom és váladékot köpködök. Lehet, hogy elkaptam a vírust. Honnan tudhatnám? Lázam nincs, de ettől még lehet… Vajon hívnom kellene a házi orvosomat, hogy tesztet kérjek? Lehet, hogy csak egy nátha… Ez az össze-vissza időjárástól is lehet, illetve stressz betegség is okozhatja… Egyelőre nem hívok senkit. Most arra kell fókuszálni, hogy mi az, ami feltölt és kikapcsol… amit itthon megtehetsz, de amikor dolgozol a fáradtság miatt nincs időd rá…

ANYA Engem az olvasás…

ÉN A könyvek világába menekülni hihetetlenül izgalmas dolog. Talán meríthetek ihletet belőlük a tanításhoz is. Kicsit úgy érzem, hogy mivel lelkileg is leszív ez a bizonytalan helyzet, ezért az én motivációm is folyamatosan apad. Hogy legyek motiváló erő a diákoknak motiválatlanul? Ha már függőség, akkor az olvasás nem árt…

ANYA Ott sosem leszel magányos, hiszen vált vetve küzdesz a lovaggal, együtt érzel a megcsalttal, harcolsz a gonosz ellen…

1. *jelenet*

*Otthon… meddig lesz ez így?*

KÍRA Mi van Banya? Hogy bírod?

ÉN Egyre nehezebben. De sokat olvasok…

KÍRA Azt vettem észre, hogy mindenki olyan hamar leráz… a beszélgetéseim kurták…

ÉN Ez a bezártság teljesen szétzilálja a kapcsolatainkat… néha elveszítem a pozitív hozzáállásomat… teljesen kibillen a mérleg… már a szomszédokkal sem beszélgetek, pedig ők itt laknak a közvetlen közelemben. A kommunikáció teljesen lekorlátozódott az online térre. Vajon a saját lelki állapotomat akarom rejtegetni, attól félek, hogy nem tudnám véka alá rejteni a félelmeim és nem tudnék fesztelennek, erősnek mutatkozni? Ilyen szempontból milyen kényelmes ez a fajta kapcsolattartás, hiszen bárki lehetnék a billentyűzet másik végén… elfedhetem a gyengeségeimet, a másságomat.

KÍRA A kapcsolataim annyira furcsák lettek…

ÉN Vajon biztos, hogy a gyerekek végzik el a házi feladatokat? Én még azt is el tudom képzelni, hogy egy-egy önfeláldozó szülő, aki azt gondolja, hogy ezzel jót tesz - hamarabb túl lesznek a leckén - megcsinálja csemetéje helyett… Ha ez előfordul, végzetes dolgot követ el gyermeke fejlődése ellen.

A másokkal való kapcsolataim folyamatosan csökevényesednek, de eközben próbálok barátkozni önmagammal… Amikor nagyon mélyre kerülök, akkor a zene mindig segít, olyan lelki táplálékot ad, amit semmi más nem tud…

KÍRA Ezután erősebbek leszünk. Nézd mit találtam:

„És egyszer vége lesz a viharnak. Nem fogsz emlékezni, hogy csináltad
végig, hogy élted túl. Még abban sem lehetsz egészen biztos, hogy
tényleg véget ért. De egy dolog biztos. Amikor kijössz a viharból, nem
az az ember leszel, aki besétált abba. Ez minden, amiről a vihar
szól…” (Haruki Murakami)

ÉN Már most nem ugyanaz az ember vagyok. Folyamatosan formálódom.

A drámafoglalkozásaimon mindig azt hangsúlyozom a gyerekeknek, hogy próbálják megtalálni önmagukban a karaktert, akit megformálni szeretnének. Valamilyen közös pontnak kell lenni az adott szereppel.

Amikor kiállnak a színpadra, megszűnnek létezni, mint valós személyük, ugyanakkor mégis a részükké válik az adott figura. Viszont itt a valós események közepette jön rá az ember igazán, hogy amikor ízekre szeded magad, mennyire ijesztő, hogy miket találsz legbelül…

KÍRA Bizalmam marják… Hú… ez nagyon depisnek hallatszik… Engem csak az idegesít, hogy az idő olykor csak vánszorog… és sokszor unatkozom…

ÉN Edzeni sem ártana, mert csak nő a fenekem a sok üléstől, meg fekvéstől… és sajnos a hűtőre is rájárok… ami szintén nem nagy erény…

KÍRA Eddig olyan izgalmas életem volt… életem filmje eközben is forog, ha visszanézném, itt számolnám meg, hogy hányan vannak a moziban és jutna eszembe, hogy mit főzzek ebédre…

ÉN Valahol úgy érzem ez egy büntetés, amit megérdemeltünk… mármint mi emberek… hiszen teljesen kizsigereltük a Földet. Nem vagyunk méltók rá, ilyen viselkedéssel semmiképp.

Ha nem is büntetés, de tanítás mindenképp. Mindenki túlságosan megfigyelt másokat, úgy hogy közben agyontapostuk egymást a fene nagy önmegvalósítási kényszerünkkel.

Az emberi ostobaság még fertőzőbb, mint ez a vacak vírus… Miért nem jövünk rá, hogy együttes erővel győzhetünk csak kisebb és nagyobb terepen is, az egyéni érdekeket nagyon sokszor háttérbe kell szorítani.

Egymás életerejét lopjuk a gáncsoskodással, könyökléssel, taposással… Ha elveszel valamit, te is elvesztesz valamit…

KÍRA Csak ne önmagad…

ÉN Újra kell építeni önmagunkat… ahogy a környezetünket is… ez a vírus nagyon keményen tanít minket, hogy a legerősebbek, nem feltétlenül a legnagyobbak és a legláthatóbbak… Ahogy mi emberek pusztítjuk a környezetünket, úgy egy hasonló ellenséggel kell szembenéznünk, ami szintén felemészt minden szervezetet, ahova beférkőzik. Ha jobban megfigyeljük ez egy hatalmas „Atyai” pofon… Az ijesztő az egészben, hogy nem mindig azok az emberek ússzák meg, akik belátják ezt…

KÍRA Szabadságom ménese háborog…

ÉN Szabadulnék, de tudom, nem lehet. Vannak akik, még mindig dacolnak és megszegik a szabályokat, csak magukra gondolva. Engem úgy sem érint, mondják. Milyen ostoba és dühítő hozzáállás. Ilyenkor torkom szakadtából üvöltenék, hogy ébredj öntudatra ember másért és ne magadért.

Állandóan hajszoljuk a legtöbbet, a legnagyobbat, a legeket, de vajon ettől leszünk a… legtöbbek?

KÍRA Szüntelen…

1. *jelenet*

*Otthon… beletörődve, a gép előtt*

ANYA Hogy őszinte legyek én a jó híreket várom, hogy visszaáll az életünk a régi kerékvágásba. Miért ne lehetne minden úgy, mint régen? Sőt, még sokkal jobb is lehet!

ÉN Régi kerékvágás… ez biztos, hogy egy hosszabb folyamat lesz, egyelőre azt sem tudom, hogy vajon mikor lehet azt bizton állítani, hogy elmúlt a veszély? Mi a helyzet akkor, amikor azt hiszed, hogy vége, de aztán visszatér? Alapvetően az lenne a jó, ha megtalálnák az ellenszerét.

KÍRA Egyszerűen messzebbre vágyom…

ÉN Messzebbre vágyom…önmagamtól… Érzem…

ANYA Folyamatosan az emlékeket rágom…

ÉN Az emlékeket élem… maradok.

ÜZENET: Szia Hugi! Megvagyunk… nagyon hosszúak a napok… túl hosszúak. A gyerekek nem bírnak magukkal, tudod, hogy milyen a mozgásigényük. Amíg lehetett elmentünk kirándulni a hegyekbe, hogy lefárasszuk őket. Most már ez sincs… Néha úgy érzem, becsavarodom… múltkor bocsánatot kértem az ajtótól, amikor nekimentem… remélem, lassan túl leszünk ezen a szörnyűségen. Aggódom érted is! Hogy vagy egyedül abban a nagy házban?

VÁLASZ: Nem könnyű… Hiszen ismersz? Folyamatosan vívódom számos lenyűgöző énemmel… Írtam egy verset:

Otthon maradok

Magányosság szélén,

Bezártság révén,

Önvizsgálat mélyén

...tapadok.

Kétségbeesés rémít,

Bizonytalanság bénít,

Balsejtelem némít

...engem.

Beszélgetéseim kurták,

Kapcsolataim furcsák,

Bizalmam marják

...nagyon.

Az idő olykor csak vánszorog,

 Életem filmje eközben forog,

Szabadságom ménese háborog

...szüntelen.

Jó híreket várom,

Messzebbre vágyom,

Emlékeket rágom

...maradok.

...otthon maradok.

*Sötét*

2020